**Un fir de aţă...**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un fir de aţă-i diferenţa

Între a fi, sau a nu fi.

Un fir de aţă-i diferenţa

Între-a urî, sau a iubi.

Un fir de aţă-i diferenţa

Între-a putea, sau nu, plăti.

Un fir de aţă-i diferenţa

Între adulţi şi-ntre copii.

Ne facem mari mult prea devreme

În loc să mai copilărim

Şi viaţa-o complicăm cu scheme,

Uitând de fapt să o trăim.

Ne temem prea din cale-afară

De ceea ce-ar putea să fie,

Temporizând din nou şi iară

Pornirea noastră cea mai vie.

Nu vom cunoaşte niciodată

Cât ne va fi întinsă aţa,

Aşa că vă mai spun o dată:

Trăiţi-vă acuma viaţa!